Ons het op die Oewer van die Oranjerivier gebly. In ’n oase, met koel lugreëlings in luukse hotelkamers (met DStv), in die warm Karoo-son met ’n heerlike restaurant en ’n spa – die Orania Oewer Spa. Die lowergroen bome en grasperke het my dadelik beïndruk en rustig laat voel. Buiten vir die luukse hotel is hulle ook besig met ander vernuwingsprojekte en uitbreidings, soos die nuwe Stokkiesdraai Avontuurpark en Winkelsentrum, wat aan die regterkant van die dorp se ingang geleë is. En ek kon nie anders as om te voel asof hierdie dorpie die Karoo se eie Clarens of Dullstroom is nie.
Die volgende dag het ons die dorp platgery om alles te sien waarvan ons al so baie gehoor het. Die dorp se herwinningsprojekte is baie opvallend en is beslis op internasionale standaard. Buiten vir die feit dat inwoners tuis van verskillende vullisdromme gebruik maak, is daar ook talle dromme oral in die dorp beskikbaar waarin vullis, wat reeds gesorteer is, weggegooi kan word. Elke asblik lees: “Sorteer vir ’n groen Orania”. Afvalprodukte word gebruik om sommige van die nuwe huise te bou en daar word ook gebruik gemaak van alternatiewe verkoelings- en verhittingsmeganismes. Die een huis het selfs ’n “lewende dak” met vygies en gras bo-op om die hitte te reguleer. Die Grootgeluk Sonpark begroet jou wanneer jy die Kleingeluk-uitbreiding binnery. Dit is bekostigbare behuising, binne ’n groenprojek, wat gebruik maak van sonenergie. Waar kan ’n mens dan ook nou so ’n projek beter bestuur as in die Karoo-son? Die Sonskip of Projek Aardskip is ’n groot stoor wat gebruik word vir herwinning, voedsel, energie, water, riool en klimaat.
Die verskillende ontwikkelings, elkeen met ’n unieke styl en bydrae tot ’n groener omgewing, het my baie beïndruk. Jong manne, wat trots en hard aan die werk is om herwinbare en omgewingsvriendelike huise te bou, is ’n voorbeeld van die harde werk wat verrig word om hierdie gemeenskap uit te brei. Nuwe ontwikkelings, waarmee hulle tans besig is, sluit die Karooplaas in. Dit is ’n winkelsentrum wat ’n groot fliekteater en gourmet-restaurant, asook verskeie ankerwinkels gaan huisves. Die Stokkiesdraai Avontuurpark en Winkelsentrum is ook deur middel van harde werk opgerig.
’n Plek waarvan ek vooraf geweet het en self wou besoek, is Elim. Dit is ’n woonarea, wat in die vorm van kommunes gebou is, waar hawelose Afrikaners gehuisves word en fokus op projekte soos bouwerk, tuinwerk en huiswerk. Dit bied aan hierdie mense ’n heenkome en ’n werk waarop hulle kan trots wees.
Die aand, voor ons moes huistoe gaan, is ons deur Sarel Roets, ’n sakeman en die eienaar van Stokkiesdraai Avontuurpark en Winkelsentrum, en sy vrou onthaal. “My huis staan altyd oop, my motor se sleutels word binne-in gelos en my kinders ry fiets in die straat. Hierdie lewenswyse behoort die norm te wees en ons kry dit hier reg,” sê Sarel. Hy het ’n beroep in toerisme verruil vir ’n rustiger lewe in Orania en kan nie verstaan hoekom mense nog agter slot en grendel wil leef nie. “Die skuif is meer as net ’n kopskuif, dit is ’n besluit wat net jy kan neem, maar ons is gelukkig. Ons het kwantiteit opgegee om ’n kwaliteitlewe te hê.”